ترکی آذربائیجان میں جہادی بھیج رہا ہے: فرانس کا الزام
ایمانوئل میخواں نے ترکی پر الزام لگایا ہے کہ اُنہیں خفیہ اطلاعات موصول ہوئی ہیں کہ شامی شہر حلب سے 300 جہادیوں کا ایک گروپ ترکی کے راستے آذربائیجان میں داخل ہوا ہے۔
ویب ڈیسک — بیلجیم کے دارالحکومت برسلز میں جمعے کو یورپی ملکوں کے رہنماؤں کے اجلاس کے بعد بات کرتے ہوئے فرانسیسی صدر نے کہا کہ ترکی نے سرخ لکیر عبور کر لی ہے جو ناقابلِ قبول ہے۔ صدر میخواں نے ترکی پر الزام لگایا ہے کہ اُنہیں ملنے والی خفیہ اطلاعات کے مطابق شام کے شہر حلب سے 300 جہادیوں کا ایک گروپ ترکی کے راستے آذربائیجان میں داخل ہو گیا ہے۔ فرانسیسی صدر نے دعویٰ کیا کہ یہ جہادی جانے پہچانے ہیں اور اُن کی شناخت کر لی گئی ہے۔ ان کے بقول وہ آئندہ چند روز میں اپنے ترک ہم منصب رجب طیب ایردوان سے رابطہ کریں گے۔ اس سے قبل صدر ایمانوئل میخواں، آذربائیجان کے حق میں ترکی کی بیانات کو تباہ کن اور خطرناک قرار دے چکے ہیں۔ فرانسیسی صدر نے کہا کہ وہ نیٹو کے تمام رکن ممالک سے مطالبہ کرتے ہیں کہ وہ ترکی کے رویے پر اس سے جواب طلبی کریں۔ ان کے بقول فرانس یہ چاہتا ہے کہ ترکی اپنے اقدام کی وضاحت کرے۔ فرانسیسی صدر بیلجیم میں اجلاس کے دوران ناگورنو کاراباخ میں آرمینیا اور آذربائیجان کے درمیان جاری کشیدگی کی وجہ سے غصے میں دکھائی دیے۔ اجلاس کے دوران یورپی یونین کے رہنماؤں نے سائپرس کی سمندری حدود میں ترکی کی جانب سے قدرتی گیس کے لیے ڈرلنگ کرنے کے معاملے پر دھمکی دی کہ ترکی پر پابندیاں لگ سکتی ہیں یاد رہے کہ آرمینیا اور آذربائیجان کے درمیان ناگورنو کاراباخ کے متنازع علاقے پر اتوار سے جھڑپیں جاری ہیں جس میں اب تک 100 سے زیادہ افراد ہلاک ہو چکے ہیں۔ آذربائیجان نے کہا ہے کہ جب تک آرمینیا کی فوج ناگورنو کاراباخ میں موجود ہے اس وقت تک لڑائی جاری رہے گی۔